Twee skuldig na moord op Pta-sakemanMegan Engelbrecht kon nie gister in die hof wees toe twee mans skuldig bevind is aan die moord op haar pa Jan, wat vier jaar gelede voor haar doodgeskiet is nie, aangesien sy besig is met haar matriekeksamen. Regter Bert Bam het Pleasure Mokoena en Lerato Mancidi skuldig bevind aan moord. Engelbrecht (45) is in September 2008 by sy huis in Booysens, Pretoria doodgeskiet. Engelbrecht, wat ŉ elektriese besigheid bedryf het en ŉ geesdriftige motorfietsryer was, is in die bors geskiet en is op die toneel dood. Mokoena en Mancidi is ook skuldig bevind aan poging tot moord op Engelbrecht se stiefseun Evan van der Merwe. ŉ Derde beskuldigde in die saak, Motsiri Ernest Masipa, is reeds verlede jaar skuldig bevind aan roof met verswarende omstandighede en is tot 15 jaar tronkstraf gevonnis. Megan (18) moes vroeër die week die moord op haar pa herleef toe sy teen Mokoena en Mancidi getuig het. Megan was nie gister by die hof vir die uitspraak nie aangesien sy besig is met haar matriekeksamen. Megan het Mokoena uitgewys as die man wat haar pa doodgeskiet het nadat ŉ groep mans by hulle huis ingebreek het. Sy het getuig dat haar pa haar uit die pad gestoot het voor hy doodgeskiet is. Haar pa het erg gebloei en sy het die bloeding met handdoeke probeer stop voor sy die polisie gebel het. Die saak duur voort.